Pedersker
Pedersker, Peders Kirke, landsby 7 km sydøst for Aakirkeby, Bornholm; 242 indb. (2014). Pedersker er tidligere stationsby på Rønne-Nexø Banen; stationen er nu privatbolig. Byen har privatskole, Sydbornholms Privatskole, etableret 2004 i den nedlagte kommuneskole, og børneinstitution, Rytmehuset Villa-Bælla. Vest for byen ligger den hvidkalkede (Sankt) Peders Kirke fra 1100- eller 1200-t., muligvis øens ældste, med senere lavt, kamtakket tårn, kor med apsis og senromansk døbefont af gotlandsk type.
Lidt vestligere ligger Pedersker Kirkemølle, en hvidkalket vindmølle af hollandsk type fra 1861 bygget i sandsten. Øst for Pedersker, ved Øle Å, findes en af Bornholms få tilbageværende små vandmøller, Ågårds Vandmølle.
Syd for Pedersker, ved Østersøkysten, findes en kendt gourmetrestaurant, Kadeau, siden 2012 med hovedafdeling på Christianshavn. Den er kendetegnet af råvarer som er indsamlet eller dyrket på Bornholm, og afdelingen ved Pedersker er åben i sommermånederne.

Sankt Peders Kirkes hjemmeside

Se også kort, foto m.m. på www.korttilkirken.dk